b'\n_START_ARTICLE_\nJedrna ovojnica\n_START_PARAGRAPH_\nJedrna ovojnica ali jedrna membrana je dvojna biolo\xc5\xa1ka membrana z zna\xc4\x8dilnimi porami, ki obdaja celi\xc4\x8dno jedro._NEWLINE_Pri evkariontih je namre\xc4\x8d dednina spravljena v celi\xc4\x8dno jedro; le-to obdaja jedrna ovojnica, ki predstavlja fizikalno bariero za citoplazemske beljakovine, ki tako ne morejo prosto dostopati do DNK v jedru. Jedrna ovojnica je zgrajena iz zunanje in notranje jedrne membrane. Zunanja jedrna membranaje prekrita z ribosomi in se nadaljuje v endoplazemski retikulum, notranja jedrna membrana pa je povezana z jedrno lamino, vlaknasto plastjo v celi\xc4\x8dnem jedru tik notranje membrane, sestavljeno iz intermediarnih filamentov._NEWLINE_Na mestih, kjer se zunanja in notranja jedrna ovojnica zlivata, ju prebadajo velike multiproteinske strukture, imenovane kompleksi jedrnih por. Njihova poglavitna vloga je posredovanje pri prehajanju snovi, energije in informacij med jedrom in citoplazmo.'